作者：程正同
词牌/韵律：沁园春

paragraphs: 富敌陶猗，才卑贾马，气吞曹刘。
更妓娱安石，东山名胜，樽盈文举，北海风流。
事冷千年，身兼八子，豪举伊谁与匹俦。
应还笑，为天将降任，未欲东周。
优游。
宁久淹留。
管蓬矢桑弧志早酬。
有棠棣联芳，庭萱不老，砌兰擢秀，蟾桂传秋。
要颂椿龄，若将柏叶，婢膝奴颜应合羞。
直须是，功名期会，同跨鳌头。